MOSSELBAAI NUUS - Dis nie aldag wat 'n mens die geleentheid kry om die ouwêreldse romantiek van die stoomtrein-era te herleef nie.
Vir 'n handjievol Mosselbaaiers het dit egter 'n sonderlinge avontuur opgelewer toe hulle verlede Saterdag met 'n Klas 19 D-stoomlokomotief, wat meer as 'n dekade laas in gebruik was, vanaf Mosselbaai na Ceres gereis het.
Volgens inligting, is die Klas 19 D-stoomlokomotief, van die eerstes wat van steenkool oorgeskakel het na die gebruik van olie. Sy is jarelank in beide Suid-Afrika en ook Namibië gebruik, voordat sy 'n laaste rusplek in die sogenaamde lokomotief begraafplaas in Voorbaai gekry het.
'n Klein stasie, Demeter, sowat 5km buite Ceres is deel van sy eiendom, wat in die afsienbare toekoms, glo verder ontwikkel en gerestoureer sal word. Dit is hier waar die Klas 19 D, asook twee ander stoomlokomotiewe opgeknap en 'n waardige nuwe tuiste sal vind.
Hoewel die lokomotief voortaan deur die maatskappy Ceres Railway Company (CRC) bedryf sal word, was 'n spesialis drywer en stoker uit Kaapstad, verbonde aan Atlantic Rail, tydens die naweek se reis aan die stuur van sake.
Derick du Toit het ook 'n ou eetwa aangekoop wat in Voorbaai aangehaak is en waarin die paar passasiers kon saamry. Boshoff het 'n paar vriende en hul vroue genooi om saam te ry en hulle het sommer self die eetwa skoongemaak vir die ekspedisie.
Die Klas 19 D met haar vrag, het na 'n lang, stadige reis en 'n kort oorstaan op Robertson, uiteindelik omstreeks 13:00 op Sondag 18 Oktober by Demeter-stasie aangekom.